Louise Schack Elholm (V), 2012-04-13:
Dette lovforslag er en udmøntning af en del af satspuljeaftalen for 2012 og en opfølgning på Barnets Reform, hvor hensigten er at styrke indsatsen over for udsatte børn og unge.
Lovforslaget består af syv elementer, der skal forbedre vilkårene for udsatte børn og unge.
Det første element af forslaget handler om at sikre bred udnyttelse af VISO's viden.
VISO er en organisation med en faglig ekspertise inden for området udsatte børn og unge.
Med lovforslaget skal VISO i højere grad udføre sin rådgivning af kommunerne ved besøg i kommunerne.
Det andet element handler om det, ministeren kalder for at sparke døren ind.
Det betyder, at under nogle særlige omstændigheder kan kommunen trænge ind i et hjem med udsatte børn uden retskendelse og uden beboerens samtykke.
Dette bakker Venstre op om i en forventning om, at det kan hjælpe nogle i de særlig grove sager, hvor forældrene modarbejder kommunens kontakt, og hvor der er mistanke om vanrøgt, f.eks. som det var tilfældet i Brønderslevsagen.
Vi er dog bekymret for, hvilken betydning forslaget har for retssikkerheden, og vi vil derfor gerne have belyst det nærmere i udvalgsarbejdet.
SSD-ordningen blev etableret i forbindelse med Barnets Reform, og det sikrer, at en gruppe af myndighedspersoner omkring barnet én gang og i særlige tilfælde to gange vil kommunikere sammen for at afklare, om et barn kan have problemer.
Denne ændring har karakter af en mindre revidering af SSD-ordningen.
Det fjerde element af forslaget handler om en styrkelse af efterværnet for anbragte unge.
Dette er et element, som jeg lægger ekstra vægt på.
Unge, der har været anbragt uden for hjemmet, er ofte særlig udsatte senere i livet, fordi de ikke har den samme forbindelse til familie og netværk, og fordi de ikke har fået den bedste start på livet.
Det er derfor vigtigt at hjælpe disse unge bedst muligt videre i livet.
Med dette forslag skal kommunen finde en kontaktperson til den unge, der var anbragt, umiddelbart inden den unge fyldte 18 år, og den unge får støtte af kontaktpersonen, indtil vedkommende fylder 19 år.
Det femte element af lovforslaget gør det klart, at der skal fastsættes konkrete mål i forhold til beskæftigelse og uddannelse i handleplaner for unge fra 16 år og opefter.
Ja, og det sjette element af lovforslaget har næsten karakter af en indrømmelse af en fejl fra Socialdemokraterne og Socialistisk Folkepartis side. Det sjette element handler nemlig om mellemkommunale underretninger.
I det oprindelige udkast til Barnets Reform, som Venstre fremlagde sammen med den daværende regeringspartner, De Konservative, var DUBU et nationalt tiltag.
DUBU er et it-system, der skal sikre, at kommunerne får mellemkommunale underretninger, og sikre, at der er en bedre sagsbehandling af sager med udsatte børn.
Socialdemokraterne og Socialistisk Folkeparti nægtede at bakke op om DUBU, der derfor ikke blev landsdækkende.
Den eneste mulighed, vi havde for at gennemføre DUBU,
var så at gøre det til en frivillig ordning, som det er på nuværende tidspunkt.
Men dette forslag om mellemkommunale underretninger havde ikke været nødvendigt, hvis ikke rød blok havde forhindret DUBU i at blive landsdækkende i Barnets Reform.
I Venstre er vi meget positive over for lovforslaget, og vi ser frem til den videre udvalgsbehandling.